讀王尼傳
作者：王灼
朝代：宋

paragraphs: 處世常多憂，政坐口復牽。
誰能百無營，飲露如寒蟬。
原野足餓殍，山澤漫臞僊。
作計苦不早，身窮乃怨天。
劉石擾河洛，孝孫方南遷。
庇無一區宅，耕無一畝田。
牛車不自救，枯骸枕道邊。
君看董與葛，見幾預著鞭。
智慮故不同，禍福仍相懸。
關輔已荆棘，江淮復戎旃。
吾生亦可料，速辦買山錢。